Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 429/14/7710	Stará Ľubovňa, 27.3.2015
EEČ : 2-59-8-2015

U Z N E S E N I E

Trestná vec:	obvinená XXXXX 
Prečin:	Usmrtenie podľa § 149 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 21.09.2014 okolo 23.00 hod. spolu s obv. XXXXX sa nachádzali na drevenej lávke, ktorá vedie cez miestny potok v obci XXXXX okr. XXXXX v smere od rodinného domu č.2 k rodinnému domu č. 103, kde boli obťažované a ťahané XXXXX nar. XXXXX a aby sa vyhli obťažovaniu, strkali rukami do poškodeného, čím zapríčinili jeho pád z lávky do potoka, pričom utrpel ťažké poranenia a to zlomeninu krčnej chrbtice s pomliaždením krčnej miechy s následným obojstranným lalôčkovým zápalom pľúc do pohrudnice vpravo, následkom čoho bol hospitalizovaný a následne dňa 26.09.2014 zraneniam podľahol.

lebo obvinená nebola v čase činu pre nepríčetnosť trestne zodpovedná.

Odôvodnenie:
	Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa 22.09.2014 bolo podľa § 199 ods. 1 Tr. por. začaté trestné stíhanie a dňa 01.10.2014 bolo podľa § 206 ods. 1 Tr. por.  vznesené obvinenie XXXXX a XXXXX pre prečin usmrtenia podľa § 149 ods. 1 Tr. zák. 

	Uvedeného trestného činu sa mala obvinená XXXXX dopustiť tak, ako je to uvedené vo výrokovej časti tohto uznesenia. 

	V priebehu skráteného vyšetrovania boli vypočuté  obe obvinené a  viacerí svedkovia.

	Obvinená XXXXX vo svojej výpovedi potvrdila skutočnosti, že kritického dňa ich poškodený XXXXX obťažoval a preto strkali rukami do neho, čím zapríčinili jeho pád z lávky do potoka.

	Vykonaným dokazovaním bolo preukázané, že skutok sa stal, je trestným činom a spáchala ho obvinená.

	S ohľadom na pochybnosti o duševnom stave obvinenej XXXXX  boli do konania pribratí znalci z odvetvia psychiatrie, ktorí konštatovali, že obvinená trpí duševnou poruchou , ktorú hodnotia ako defekt intelektu na úrovni ťažkej debility až hornej imbecility. Obvinená nie je schopná starať sa o svoje základné potreby, nie je schopná logického usudzovania, nie je schopná uvedomiť si následky svojho konania. Obvinená je zvýšene sugestibilná, ľahko ovplyvniteľná, náladová, občas zvýšene dráždivá - eretická a jedna pudovo bez dôsledkov svojho konania. Uvedená porucha bola u nej prítomná v čase spáchania trestného činu. Ide o trvalý stav. Obvinená nemohla rozpoznať nebezpečnosť svojho konania pre spoločnosť a nemohla svoje konanie ovládať, nakoľko jej rozpoznávacie a ovládacie schopnosti boli v dôsledku duševnej zaostalosti podstatne znížené.  Obvinená nechápe zmysel trestného konania a nie je schopná hodnotnej účasti na súdnom pojednávaní. V čase spáchania činu bola u obvinenej podstatne znížená ovládacia a rozpoznávacia schopnosť. Z psychiatrického hľadiska nie je pobyt na slobode nebezpečný za predpokladu, že bude zaistený primeraný dozor zo strany zdravého okolia resp. jej opatrovateľa.

	Obvinená v čase skutku bola nepríčetná v zmysle § 23 Tr. zák.

	Podľa § 23 Tr. zák., kto pre duševnú poruchu v čase spáchania činu inak trestného nemohol rozpoznať jeho protiprávnosť alebo svoje konanie ovládať, nie je za tento trestný čin trestne zodpovedný, ak tento zákon neustanovuje inak.

	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinená nebola v čase činu pre nepríčetnosť trestne zodpovedná.

	Vzhľadom k vyššie uvedenému, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Katarína Greculová
prokurátorka